ועדת הכלכלה, כנסת 23, פרוטוקול מספר 95, 2020-10-25 13:00

יעקב מרגי: שלום לכולם, אני מתכבד לפתוח את ישיבת ועדת הכלכלה של הכנסת.

יעקב מרגי: היום 25 לאוקטובר 2020, ז' בחשון התשפ"א.

יעקב מרגי: הנושא: צו שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש – הוראת שעה – תיקון) (הארכת התקופה הקובעת) (תיקון), התשפ"א-2020.

יעקב מרגי: כפי שאתם יודעים, העברנו כאן את הוראת השעה.

יעקב מרגי: פעמיים כבר תיקנו אותה, כדי לאפשר לחברות התעופה להתנהל במציאות של הקורונה.

יעקב מרגי: הודעתי לא פעם ולא פעמיים שאני לא אתן עוד הארכה.

יעקב מרגי: מה שקרה זה שבינתיים התחיל שיווק מחדש של כרטיסים, גל שני, ויש פתיחה-סגירה, פתיחה-סגירה.

יעקב מרגי: התוקף הוא עד ה-24, נכון?

רננה שחר: עד אתמול.

רננה שחר: אם היום אדוני יאשר, השרה תחתום וזה יפורסם, אז יהיה רצף חקיקתי.

יעקב מרגי: ייאמר לזכותה של שרת התחבורה שבתקופה שהייתי בבידוד, אולי עוד לפני כן, היא אמרה לי: יעקב, ייתכן מאוד שנצטרך לחוקק שוב.

יעקב מרגי: אני צרחתי עליה, אמרתי לה: לא יקום ולא יהיה, אין דבר כזה, אני לא מאריך.

יעקב מרגי: פחדתי שברגע שאני אאריך מנהלי החברות יורידו הילוך מתהליך ההשבה, לכן משכתי את זה ודרשתי מסמך שמראה כמה החברות הספיקו להחזיר.

יעקב מרגי: החברות עצמן לא יכולות לתת לנו מסמך, הן חברות בורסאיות, זה חושף אותן לכל מיני דברים, אז ביקשתי מסמך מרת"א, שהם יעשו את הבדיקה ויתנו לנו מסמך כמה כל אחת משלוש החברות הצליחה להחזיר.

יעקב מרגי: על מספר ימי ההשבה אנחנו לא מתפשרים.

הילה שי וזאן: להיפך.

יעקב מרגי: אנחנו נשארים ב-21 יום, אנחנו לא מתפשרים.

יעקב מרגי: רוכש כרטיס בפעם השנייה, בגל השני, ידע את רמת הסיכון, ידע שהמציאות היא נזילה.

יעקב מרגי: גם החברות ידעו.

יעקב מרגי: רק על הפיצוי הייתי מוכן.

יעקב מרגי: אלא מה?

יעקב מרגי: נוצרה בעיה.

יעקב מרגי: מאחר והוראת השעה הייתה בתיקון חקיקה ראשי, שזה דבר שמצריך שלוש קריאות ותזכיר חוק ממשלתי, זה לא יכול להיות במידי, אמרתי שאת הוראת השעה כפי שהיא, עם ה-90 יום ועם הפיצוי, נאריך ב-30 ימים, כשב-30 ימים האלה נגמור את תהליך החקיקה הפרטי.

יעקב מרגי: תיקון החקיקה של הוראת השעה ידבר רק על הפיצוי.

יעקב מרגי: רננה, זה תואם למה שהבטחתי?

רננה שחר: תואם ב-100%.

רננה שחר: הרכיבים של ההטבות קבועים בחקיקה ראשית.

רננה שחר: כדי לטפל בהם אנחנו צריכים להיכנס לחקיקה ראשית.

רננה שחר: מדובר על הפיצוי, על חובת ההשבה, על העניין של הואוצ'ר, שזה חליפי, זו עוד אופציה, ומדובר על הגבלת ההלנה בשני לילות.

רננה שחר: אנחנו אומרים, בואו נחזיר את השבת התמורה חזרה אחורה, את ה-90 יום האלה נחזיר אחורה.

רננה שחר: אדוני, בנוסח שאנחנו מעבירים לך אתה תראה טיפול בהשבת התמורה.

רננה שחר: חשבנו שנכון להשאיר את הואוצ'ר, כי הוא דבר טוב לכולם.

יעקב מרגי: אם הוא טוב, אין לי בעיה.

רננה שחר: את הפיצוי מוסכם להשאיר.

רננה שחר: יש את הרכיב של הגבלת הלינה לשני לילות שתצטרך להחליט לגביו, כי מה שיש לפניך לא מתקן את זה.

רננה שחר: מה שתראה לפניך זה לא 21 יום מהיום שבו הנוסע הודיע בכתב לחברת התעופה, משום שאנחנו עדיין חושבים שיש בעיות בתקשורת בכתב עם חברת התעופה בעת הזאת, אלא 30 יום.

יעקב מרגי: סביר.

הילה שי וזאן: חובה שיהיה באופן אוטומטי, לא תלוי בפנייה של הלקוח.

יעקב מרגי: אני מבין שהעניין של חובת היוועצות הגיע מהשר עמיר פרץ.

רננה שחר: כן.

איתי עצמון: עכשיו.

רננה שחר: אני מבינה שהוא תומך בהסדר שהובלת.

רננה שחר: לגבי הסטטוס של השבת התמורה, שאת זה מנהל רת"א בירר, ארקיע סיימה, אין לה משהו שהיא גוררת.

יעקב מרגי: ארקיע השיבה, אין לה חובות.

רננה שחר: אין לה.

רננה שחר: ישראייר סיימה ב-90% את השבת התמורה, וחברת אל-על סיימה ב-70%.

רננה שחר: אלה הנתונים שמנהל רת"א קיבל מחברות התעופה.

הילה שי וזאן: בדיון אצלי זה היה 60%.

יעקב מרגי: הפכתי להיות לשכת פניות ציבור בסוגיה הזאת.

יעקב מרגי: יש קושי אמיתי, תדעו לכם, עם הסוכנויות.

יעקב מרגי: זאת סוגיה שצריך לטפל בה, אם מבחינת הפיצוי של הממשלה, אם מבחינת התפקוד שלהן בקטע הזה.

איתי עצמון: כמו שאנחנו יודעים, הוראת השעה, שהיא בעצם איך שקוראים את "חוק טיבי" בתקופת משבר הקורונה, הייתה בתוקף עד 31 באוגוסט.

איתי עצמון: היא הוארכה פעם אחת עד ה-24 באוקטובר.

איתי עצמון: מכיוון שעדיין קיימות הגבלות, כמו שאנחנו יודעים, שמשפיעות על ענף התעופה, מה שמציעה כרגע הממשלה לפי הסמכות של שרת התחבורה, בהתייעצות עם שר הכלכלה והתעשייה ובאישור ועדת הכלכלה, זה להאריך את התקופה הקובעת, התקופה שבה חלה הוראת השעה, עד 30 בנובמבר.

איתי עצמון: זה מה שכרגע עומד לדיון.

איתי עצמון: אי אפשר לעשות בחקיקת המשנה הזאת, כפי שאמר היושב-ראש, שינויים בחקיקת הראשית שאותה אנחנו מאריכים.

איתי עצמון: השינויים יצטרכו להגיע להליכי חקיקה ראשית.

יעקב מרגי: אנחנו עכשיו מודיעים רק על הארכה?

איתי עצמון: כן.

איתי עצמון: זה כמו כל חקיקת משנה.

רננה שחר: צו שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש – הוראת שעה – תיקון) (הארכת התקופה הקובעת) (תיקון), התשפ"א-2020 בתוקף סמכותי לפי סעיף 3 לחוק שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש –הוראת שעה – תיקון), התש"ף-2020 (להלן – החוק), בהתייעצות עם שר הכלכלה והתעשייה ובאישור ועדת הכלכלה של הכנסת, מכיוון שקיימות מגבלות שהטילו מדינות על כניסת בני אדם לשטחן או על טיסות לשטחן, לשם התגוננות מפני נגיף הקורונה החדש, המשפיעות באופן משמעותי על תנועת נוסעים מישראל ואליה, אני מצווה לאמור: הארכת 1.

רננה שחר: בצו שירותי תעופה (פיצוי וסיוע בשל ביטול טיסה או שינוי בתנאיה) (נגיף התקופה הקורונה החדש – הוראת שעה – תיקון) (הארכת התקופה הקובעת), הקובעת התש"ף -2020, בסעיף 1 במקום "עד יום ו' בחשון התשפ"א (24 באוקטובר 2020) יבוא "עד יום י"ד בכסלו התשפ"א (30 בנובמבר 2020)".

אילנה מזרחי: אנחנו בהחלט מבינים את הקושי של חברות התעופה, אבל מאוד קשה להתעלם מהקשיים של הצרכנים.

אילנה מזרחי: במתכונת הראשונה ההוראה ביקשה לתת את ההארכה הזאת עד סוף השנה.

אילנה מזרחי: לנו ברשות היה מאוד קשה עם העובדה הזאת, בין היתר בגלל שחברות התעופה בעצמן לא עומדות במסגרת ה-90 יום.

אילנה מזרחי: לאחר המעורבות שלנו בדיונים עם רת"א, ובעקבות ההתחייבות שלהם להגיש כבר במהלך החודש הקרוב תיקון חקיקה שיחזיר את מועד ההשבה לתקופה של 21 ימים, אנחנו תומכים בהארכה הנוכחית.

אילנה מזרחי: אנחנו מניחים שהוועדה תמשיך לעקוב, גם ועדת הכלכלה וגם ועדת המשנה, אחרי השבת הכספים לצרכנים.

אילנה מזרחי: אנחנו חושבים שיש חשיבות מאוד גדולה שחברות התעופה ימשיכו לתת נתונים לוועדות.

יעקב מרגי: אוי ואבוי להן אם לא.

אילנה מזרחי: לעניין הארכת שאר ההקלות, זאת אומרת מעבר לתקופה של השבת הכספים תוך 90 ימים, העמדה של הרשות היא שההקלות האלו צריכות להינתן מ-1 בדצמבר רק לאותן חברות שעומדות במסגרת השבת הכספים לצרכנים, רק לאותן חברות שלא יהיו להן חובות.

יעקב מרגי: חומר למחשבה.

הילה שי וזאן: כמו שאמרנו גם בוועדת המשנה, הקורונה פה כדי להישאר, לכן צריכה לבוא לכאן תכנית אסטרטגית ברורה שמתייחסת לכלל המרכיבים.

הילה שי וזאן: ציין פה היושב-ראש את המעבר שכנראה צפוי עכשיו של יוון ממדינה ירוקה למדינה אדומה.

הילה שי וזאן: מה שיקרה זה שחברות התעופה, שכבר יש להן עשרות טיסות לשבוע הבא, ירדו מ-95% תפוסה לפחות מ-5%.

הילה שי וזאן: הצרכנים, כמובן, לא מבטלים וזה בסדר.

הילה שי וזאן: כרגע אין שום התייחסות למעבר מיעדים ירוקים ליעדים אדומים.

הילה שי וזאן: בסופו של דבר, אותן חובות של מיליוני שקלים שחברות התעופה ייקנסו עליהן יתגלגלו על הצרכנים, ואז נבוא לפה לדון בהוראת שעה שקשורה ליעדים אדומים.

הילה שי וזאן: בבקשה תיערכו לזה מראש, תגבשו תכנית שתהיה ברורה - מה אנחנו מציעים, איך אנחנו מתמודדים עם זה.

הילה שי וזאן: סוכנויות הנסיעות, שזה גם עלה בוועדת המשנה, וכל הגורמים המתווכים נופלים בין הכיסאות, אין להם התייחסות.

הילה שי וזאן: אני מתכוונת לקדם הצעת חוק, שאני מקווה שיצטרפו אליה כל חברי הוועדה, שתכניס אותם לחוק, שתחייב אותם: אחד, שכספים שיגיעו אליהם מחברות התעופה יצטרכו לעבור ישירות ליעדם, זאת אומרת לצרכנים, תוך 48 שעות מרגע קבלתם, ושניים, שתהיה מגבלה באשר לגובה העמלה, דמי הטיפול שמותר לגבות, שזה היום עד 5% או עד 100 שקלים.

הילה שי וזאן: אנחנו, חברי הכנסת, קיבלנו הרבה מאוד פניות של צרכנים שהזמינו דרך חברות הנסיעות, רק שחברות הנסיעות ממלאות פיהן מים.

הילה שי וזאן: אנחנו לא ניתן לזה לקרות.

יבגני סובה: ההתנהלות שלנו, של המדינה, של הממשלה, של הקואליציה, של הוועדה נראית מבחוץ קצת תמוהה, משום שהרבה חברות אירופאיות כבר החזירו כסף בהתאם לתקנות האירופאיות.

יבגני סובה: אם החברות האירופאיות מבטלות היום טיסות, הן מחויבות לשלם לפי הדין האירופאי.

יבגני סובה: אולי, ובצדק, אנחנו רק חושבים על החברות שלנו, אבל אנחנו רוצים להתייחס לכל החברות באותו דין, נכון?

רננה שחר: גם החוק הישראלי וגם החוק האירופאי חלים במקביל, אתה יכול להחליט איך לתבוע.

רננה שחר: לתבוע לפי הדין האירופאי זה משהו שפה לא יקרה, לכן הצרכן הישראלי תובע לפי הדין הישראלי.

רננה שחר: תייר אירופאי שהגיע לישראל, סביר שיתבע לפי הדין האירופאי ויקבל את ההשבה תוך שבעה ימים.

יעקב מרגי: אני מקבל פניות על כך שיש קושי לממש את ההשבה בחברות הזרות יותר מאשר בחברות הישראליות.

הילה שי וזאן: לא הצגתם שום נתונים לגבי החברות הזרות.

יעקב מרגי: מאיפה יהיה לה?

יעקב מרגי: לא ביקשנו.

יבגני סובה: יש חברות שפנו אליכם, נכון?

יעקב מרגי: ביקשתי את הנתונים.

רננה שחר: הראינו אותם.

יעקב מרגי: זה לא מעשי לבקש מ-300 חברות זרות.

יבגני סובה: האם חברות זרות שמבצעות טיסות לישראל ומישראל יכולות לתת לך נתונים?

יבגני סובה: הרי יש חברות שפנו אליכם לבקש את הדחייה.

יבגני סובה: אתם פרסמתם 22 חברות, כולל את החברות הישראליות.

יבגני סובה: האם יש לכם אפשרות לדעת מחברות זרות כמה הן החזירו לישראלים?

רננה שחר: אנחנו יכולים לבקש, אין להן חובה לתת.

יבגני סובה: מי שכרגע צופה בנו ומאזין לנו רוצה להבין מה המשמעות של הדבר הזה.

יבגני סובה: אוקי, אנחנו דוחים את זה עד ה-30 בנובמבר, אבל הצרכן מבולבל.

יבגני סובה: אני לא מתייחס לצרכנים שרכשו כרטיסים בחודש-חודשיים האחרונים.

יבגני סובה: יש אנשים שרכשו כרטיסים לטיסות שבוטלו בחודשים האחרונים.

יבגני סובה: מה קורה איתם?

יעקב מרגי: אם התיקון שאנחנו רוצים להעביר לא יעבור עד ה-30 נובמבר, זה אומר שבפועל הארכנו את הוראת השעה כפי שהיא עד ה-30 בנובמבר.

יעקב מרגי: אנחנו צריכים לעשות את העבודה מאוד בזריזות, אנחנו צריכים לקדם את זה עם פטור מחובת הנחה ולהריץ את זה בשלוש קריאות.

יבגני סובה: אם אני מבין אותך נכון, המשמעות היא שמי שרכש כרטיס לחודש יולי 2020 וטיסתו בוטלה לא יראה את הכסף עוד חודש שלם.

רננה שחר: ממש לא.

רננה שחר: אם הוועדה תאשר את הארכה, זה יחול על הטיסות שיוצאות היום, מחר, מחרתיים.

רננה שחר: זה לא יחול על טיסות עבר.

רננה שחר: אם אתה לא מאריך את הוראת השעה, טיסות שמבוטלות מהיום חוזרות למשטר הקבוע של טיבי, עם פיצוי, עם 21 יום.

יבגני סובה: השאלה היא לגבי טיסות שהיו ובוטלו.

רננה שחר: כולם חייבים להחזיר את הכסף תוך 90 יום.

יבגני סובה: לפי החוק שעבר בחודש אוגוסט.

יבגני סובה: יש הרבה חברות שטרם החזירו והן חשופות היום לתביעות משפטיות.

יבגני סובה: האם לסיטואציה הזאת מודעים כל השחקנים?

יבגני סובה: התחושה היא שכאילו אנחנו דוחים שוב את השבת הכספים.

יבגני סובה: זה יכול להתפרש כך על ידי הצרכנים.

איתי עצמון: היושב-ראש אמר את זה בפתח הדברים.

יעקב מרגי: אמרתי שיש שתי תקופות שונות.

יעקב מרגי: יש את התקופה הראשונה, ועכשיו אנחנו דנים על התקופה השנייה.

איתי עצמון: יש את המועד האחרון להשבת התמורה לגבי כל כרטיסי הטיסה שנרכשו מ-1 במרץ והלאה.

איתי עצמון: כרגע מה שהוועדה מאשרת צופה פני עתיד, הוא לגבי טיסות שימריאו החל מהיום עד 30 בנובמבר.

איתי עצמון: זאת המשמעות של הוראת השעה.

איתי עצמון: יש שני קשיים בחוק העיקרי כנוסחו היום שנדונו כשהחוק נחקק וגם נדונו בכנסת ה-20, בהצעת חוק שעלתה פה לדיון.

איתי עצמון: האחד, שאין סמכויות אכיפה לרגולטור על הפרת הוראות החוק, שזה אחד הבאגים הקשים של החוק הזה, להבדיל מהרבה תחומים כלכליים אחרים שנדונים פה בוועדה.

הילה שי וזאן: העלינו את זה בוועדת המשנה בפני משרד התחבורה.

איתי עצמון: או משרד התחבורה, או הרשות להגנת הצרכן.

רננה שחר: בחקיקה האירופאית שבדקתי אין רגולטור, אין בה סנקציות מהסוג הזה.

איתי עצמון: אני לא יודע אם זה טוב.

יעקב מרגי: אנחנו מפנים את תשומת ליבו של אחמד טיבי, אם הוא רוצה לשפר את הצעת החוק שלו.

איתי עצמון: הוא ניסה לשפר, אבל זה לא הלך.

יעקב מרגי: אם הוא רוצה סעד, נעזור לו.

רננה שחר: כל הקמת רגולטור עולה כסף.

איתי עצמון: לא הקמת רגולטור.

איתי עצמון: יש רגולטור במדינת ישראל שנקרא הרשות להגנת הצרכן והסחר ההוגן.

איתי עצמון: זו הרשות שאמונה על הדאגה לזכויות צרכנים במדינה, יש לה סמכות להטיל עיצומים כספיים.

יעקב מרגי: בחוק של מרב כהן, שיש לו עלויות רבות, הרשות להגנת הצרכן והסחר ההוגן נדיבה, היא רצה קדימה.

יעקב מרגי: אולי ניתן לה גם את זה.

הילה שי וזאן: איך גורמים לזה שהם ייקחו אחריות גם על החוק הזה?

איתי עצמון: צריך לתת סמכות בחקיקה ראשית לקבוע פרק של עיצומים כספיים.

יעקב מרגי: זה לדיון אחר.

יבגני סובה: ישראלים כן תובעים מחברות אירופאיות.

יבגני סובה: אם לישראלי יש יכולת שפתית ויכולת משפטית לתבוע, הוא כן יתבע בדין האירופאי את החברות.

יעקב מרגי: מי בעד הארכת הצו?

יעקב מרגי: אושר.

יעקב מרגי: אין מתנגדים, אין נמנעים, הארכת הצו אושרה.

יעקב מרגי: תתקנו את התקנה.

הילה שי וזאן: ותביאו תכנית.

יעקב מרגי: תודה רבה, הישיבה נעולה.